Man in hof ná kind in kruisvuur beland | Maroela Media
Man in hof ná kind in kruisvuur beland
Nahemiah Claassen (Foto: Facebook)
Die man wat in hegtenis geneem is kort nadat die tienjarige Nahemiah Claassen Maandag in die kruisvuur gedurende 'n skietery tussen bendelede op die Kaapse Vlakte beland en later dood is, het Woensdag vlugtig in 'n hof verskyn.
Die 22-jarige verdagte het in die landdroshof in Wynberg op aanklag van moord verskyn.
Dít volg kort nadat 'n tweede verdagte homself Dinsdag aan die polisie oorgegee het in verband met Nahemiah se dood.
Die saak is nou tot 11 September uitgestel wanneer albei verdagtes saam in die hof sal verskyn.
Maroela Media het vroeër berig bendelede op die Kaapse Vlakte het in Parkwood by Grassy Park op mekaar begin skiet en Nahemiah in die proses raakgeskiet. Die kind is Dinsdagmiddag in 'n hospitaal in Kaapstad dood.
Kol. Andrè Traut, polisiewoordvoerder, het vroeër gesê 'n skietgeveg het die oggend omstreeks 11:00 tussen lede van een bende en 'n bendelid van 'n ander bende in Parkers Walk, Parkwood, uitgebreek. Nahemiah het glo buitekant sy huis gespeel toe 'n dwaalkoeël hom vermoedelik in die kop getref het.
Hy is in 'n ernstige toestand na 'n hospitaal in Kaapstad gehaas waar hy verdere mediese behandeling ontvang het. Hy was aan lewensondersteunende apparaat gekoppel wat Dinsdagmiddag afgeskakel is.
Nahemiah was 'n graad 6-leerder aan Parkwood Primary.
Drie wêrelde ontvou in SA munisipaliteite
Beurtkrag: Effense verligting aangekondig
My innige simpatie aan die familie en vriende in die moeilike tyd!!! Dis so hartseer en onnodig dat kinders ly agv dit. Arme kind het gespeel… My hart is stukkend as ek die berigte lees!
Hoekom sorteer groot hoed nie die storie uit nie of is hulle te bang vir die bendes? Nee genade die polisie moet ook by kom en gou ook, want so kan dit nie aangaan nie!